Siti Saerah

Siti Nursairah Tarudin (lahir 15 Mei 1983) atau lebih dikenali sebagai Siti Saerah atau Sairah Tarudin merupakan seorang penyanyi wanita Malaysia dan merupakan adik kepada Siti Saida dan Siti Nurhaliza yang juga penyanyi.

Kehidupan awal
Sairah dilahirkan pada 15 Mei 1983 di Kampung Awah, Temerloh, Pahang sebagai anak kelima daripada tujuh adik-beradik kepada pasangan Tarudin Ismail (11 April 1942–15 Februari 2009), seorang pegawai polis berpangkat Koperal dan Siti Salmah Bachik (lahir 31 Disember 1948), seorang surirumah dan peniaga. Kakaknya, Dato' Seri Siti Nurhaliza merupakan penyanyi popular lewat era 1990an dan berjaya sehingga kini, adik-beradiknya, Saiful Bahri, dan Siti Nursaida juga bergiat aktif dalam bidang muzik, adik-beradiknya yang lain termasuk Saiful Suhairil (meninggal dunia), Saifullizan, Mohd Hafiz dan Mohd Ali.

Kerjaya
Dibesarkan dalam keluarga yang berkecimpung dalam bidang muzik, Sairah pernah menyertai rancangan realiti TV, One in a Million pada 2006, namun terkandas separuh jalan. Beliau seterusnya muncul dengan single "Hero Wayang" yang diciptanya sendiri dengan lirik oleh Loloq. 

Beliau bersama kakaknya, Siti Saida muncul dengan album Apresiasi pada Mac 2010 yang mana beliau merakamkan dua lagu - "Hero Wayang" dan "Akhir Cinta".

Kehidupan peribadi
Beliau berkahwin dengan Saiful Anuar Ahmad Shafie pada 2010 dan dikurniakan tiga cahaya mata iaitu Ummi Umaira, Ahmad Daiyan, dan Ahmad Aisy. Pasangan ini memfailkan perceraian pada 2014.

Sairah mendedahkan pada September 2017 bahawa beliau tidak lagi berhijab.  

Beliau berkahwin kali kedua dengan Mohd Sharidan Johari pada 24 Februari 2018.

Diskografi

Album
 Apresiasi (2010)

Single
 "Hero Wayang"
 "Akhir Cinta"

Rujukan

Pautan luar
 
 
 

Kelahiran 1983
Orang hidup
Orang Malaysia berketurunan Melayu
Muslim Malaysia
Orang dari Pahang
Penyanyi wanita Malaysia
Peserta One in a Million
Warga kerja Siti Nurhaliza Productions
Orang dari Temerloh
Keluarga Siti Nurhaliza